text: [{"text_idx": "#000001", "text": "Equinor-stjo\u0301rin: -Sja\u0301lvt i\u0301 gr\u00f8na orkuskiftinum er t\u00f8rvur a\u0301 olju og gassi"}, {"text_idx": "#000002", "text": "Norska Equinor v\u00e6ntar at kunna halda si\u0301ni ve\u00f0urlagsma\u0301l fram til 2030. Men fyri felagi\u00f0 hevur l\u00f8nsemi innan varandi orku st\u00f8rstan ty\u0301dning sigur Anders Opedal stjo\u0301ri"}, {"text_idx": "#000003", "text": "Anders Opedal, samtaksstjo\u0301ri i\u0301 Equinor heldur, at ta\u00f0 ber v\u00e6l til at menna varandi orku samti\u0301\u00f0is sum felagi\u00f0 rekur olju- og gassvirksemi"}, {"text_idx": "#000004", "text": "Ta\u00f0 er ein sto\u0301r avbjo\u0301\u00f0ing, ta\u0301 talan er um at liva upp til ve\u00f0urlagsma\u0301lini samti\u0301\u00f0is sum orkufel\u00f8g skulu fa\u0301a hjo\u0301lini at m\u00e6la runt. Hetta sannar m.a. stjo\u0301rin i\u0301 einum ti\u0301 st\u00f8rsta orkufelagnum i\u0301 Evropa, Anders Opedal i\u0301 Equinor. Men ho\u0301ast sto\u0301ru avbjo\u0301\u00f0ingarnar ivast hann ikki i\u0301, at ta\u00f0 fer at bera til at menna varandi orkuna um somu ti\u0301\u00f0, sum hildi\u00f0 ver\u00f0ur fram vi\u00f0 einum skynsomum olju- og gassvirksemi."}, {"text_idx": "#000005", "text": "-Ta\u0301 vit skulu bru\u0301ka pengarnar, so hugsa vit, at ta\u00f0 mest umra\u0301\u00f0andi er at gera i\u0301l\u00f8gur i\u0301 framti\u0301\u00f0ina. Ta\u00f0 er at gera i\u0301l\u00f8gur i\u0301 ta orkuna, sum samfelagi\u00f0 t\u00f8rvar, sigur Anders Opedal vi\u00f0 norska mi\u00f0ilin E24 og leggur aftrat: -Vit si\u0301ggja, at sja\u0301lvt i\u0301 ti\u0301 gr\u00f8na orkuskiftinum er t\u00f8rvur a\u0301 olju og gassi."}, {"text_idx": "#000006", "text": "Felagi\u00f0 hevur eins og flest onnur orkufel\u00f8g sett s\u00e6r ve\u00f0urlagsma\u0301l, og ta\u00f0 er at gerast klimaneutralt i\u0301 2050. \u00c6tlanin er at minka u\u0301tla\u0301ti\u00f0 a\u0301 egnum lei\u00f0um vi\u00f0 eini helvt og gera i\u0301l\u00f8gur vi\u00f0 meira enn 50% i\u0301 varandi orku. Ein partur at r\u00f8kka a\u0301 ma\u0301l er at menna havindorkuna til tess at veita streym til olju- og gasspallar eins og fara undir at framlei\u00f0a ny\u0301ggj brennievni at avloysa verandi dri\u0301vmegi."}, {"text_idx": "#000007", "text": "I\u0301 Norra ver\u00f0ur i\u0301 hesum d\u00f8gum no\u0301gv tosa\u00f0 um at elektrifisera b\u00e6\u00f0i vinnu og samfer\u00f0slu. I\u0301 sambandi vi\u00f0 komandi kommunuvali\u00f0 ver\u00f0ur elektrifisering ti\u0301 eisini ra\u00f0fest b\u00e6\u00f0i innan olju- og gassvinnuna, innan fiskivinnuna og samfer\u00f0sluna og flutning annars. Ein avlei\u00f0ing av hesum ver\u00f0ur helst h\u00e6gri streympri\u0301sur, og ta\u00f0 ger, at ta\u00f0 eisini er sto\u0301r mo\u0301tst\u00f8\u00f0a mo\u0301ti elektrifiseringini eitt nu\u0301 i\u0301 nor\u00f0ur\u00f8kjunum."}, {"text_idx": "#000008", "text": "Spurningurin um at elektrifisera LNG framlei\u00f0sluna i\u0301 Melk\u00f8ya i\u0301 Nor\u00f0urnorra er ein partur av kjakinum, ho\u0301ast avger\u00f0 er tikin um hesa elektrifisiering."}, {"text_idx": "#000009", "text": "Semja er um, at elektrifisering sum heild fer at minka no\u0301gv um u\u0301tla\u0301ti\u00f0. Hetta er ikki minst galdandi fyri olju- og gassvinnuna i\u0301 Nor\u00f0sjo\u0301num, har fel\u00f8g sum Equinor longu hevur sett gongd a\u0301 elektrifiserningina av fleiri av tess sto\u0301ru olju- og gasslei\u00f0um. Ta\u00f0 eru to\u0301 eisini tey, sum halda, at elektrifiseringin er bara ein undanf\u00f8rsla fyri at kunna r\u00e6ttvi\u0301sgera framhaldandi framlei\u00f0slu og ny\u0301tslu av fossilum brennievnum."}, {"text_idx": "#000010", "text": "No\u0301gv ver\u00f0ur eisini gj\u00f8rt burtur u\u0301r i\u0301 kjakinum at elektrifisera fiskivinnuna ella at bru\u0301ka onnur brennievni enn diesel. Hetta ver\u00f0ur ein sera sto\u0301r og torf\u00f8r og kostna\u00f0armikil uppga\u0301va og ver\u00f0ur ta\u00f0 seinur dagur, at ta\u00f0 t.d. fer at eydnast at fa\u0301a mongu sto\u0301ru havgangandi verksmi\u00f0juskipini, i\u00f0 m.a. fiska i\u0301 Barentshavinum at leggja um fra\u0301 diesel til onnur brennievni, ho\u0301ast ta\u00f0 er framti\u0301\u00f0in kundi NRK siga fra\u0301 i\u0301 sending nu\u0301 um dagarnar."}, {"text_idx": "#000011", "text": "Equinor er helst eitt av teimum vanligu olju- og gassfel\u00f8gunum i\u0301 heiminum, sum hevur lagt mestan dent a\u0301 at fremja gr\u00f8na orkuskifti\u00f0 i\u0301 si\u0301num virksemi. Fyrit\u00f8kan hevur gj\u00f8rt vart vi\u00f0, at ta\u00f0 i\u0301 framti\u0301\u00f0ini fer at bru\u0301ka 2/3 av si\u0301num i\u0301l\u00f8gum til varandi orku og 1/3 til olju og gass."}, {"text_idx": "#000012", "text": "Equinor roynir i\u0301 hesum sambandi at finna l\u00f8nandi verk\u00e6tlanir innan varandi orku og hevur t.d. keypt upp eitt felag i\u0301 Po\u0301landi, eitt i\u0301 Danmark, eitt i\u0301 Brasilia og tvey battari\u0301fel\u00f8g i\u0301 Bretlandi og USA."}, {"text_idx": "#000013", "text": "Aftrat hesum koma so sto\u0301ru i\u0301l\u00f8gurnar i\u0301 Dogger Bank sigur lei\u00f0arin i\u0301 Equinor. Ta\u00f0 fer at ver\u00f0a eitt sera sto\u0301rt stig til varandi orku og fer at ver\u00f0a heimsins st\u00f8rsta havvindmylnulund. V\u00e6ntandi ver\u00f0ur skru\u0301va\u00f0 fra\u0301 fyrstu framlei\u00f0sluni i\u0301 n\u00e6stum. Henda lundin kann samb\u00e6rt Opedal standa fyri 5% av streymt\u00f8rvinum i\u0301 Bretlandi, ta\u0301 hon \u00f8ll er u\u0301tbygd i\u0301 2024. Aftrat hesum er Equinor eisini partur av fleiri \u00f8\u00f0rum vindmylnuverk\u00e6tlanum i\u0301 Bretlandi."}, {"text_idx": "#000014", "text": "Vinarliga broyt ti\u0301nar kennifi\u0301la - og privatli\u0301vsstillingar fyri at si\u0301ggja hetta innihald Stillingar av farsporum"}, {"text_idx": "#000018", "text": "Helvtin av orkuni fra\u0301 vindmyllulundum fer til spillis"}, {"text_idx": "#000020", "text": "Oljupri\u0301sur uppa\u0301 100 dollarar i\u0301 eygsjo\u0301n"}, {"text_idx": "#000021", "text": "Russland sendir oljutangaskip nor\u00f0ur um Sibiria"}, {"text_idx": "#000022", "text": "Byggja heimsins st\u00f8rstu vindmylnuh\u00f8ll i\u0301 Esbjerg"}, {"text_idx": "#000023", "text": "Bera o\u0301tta fyri ny\u0301ggjum gr\u00f8num brennievnum"}]